ବାତ୍ୟା ୟସ ପାଇଁ ଜରୁରୀକାଳୀନ ପରିସ୍ଥିତିରେ ମୁତୟନ ହୋଇଥିବା କର୍ମଚାରୀ ଓ ଅଧିକାରୀମାନେ ଅଧିକ ସଜାଗ ହୋଇ ପଡ଼ିଛନ୍ତି। ବାଲେଶ୍ୱର ଜିଲାର ନୀଳଗିରି ଅଞ୍ଚଳଟି ବେଶି କ୍ଷତି ଘଟିବା ଅନୁମାନ କରି ପ୍ରଶାସନ ପକ୍ଷରୁ ମଙ୍ଗଳବାର ସନ୍ଧ୍ୟା ସୁଧା ନୀଳଗିରି ବ୍ଲକ, ପୌରାଞ୍ଚଳ ଓ ଔପଦା ବ୍ଲକରୁ ମୋଟ ୧୧ହଜାର ୮୦୧ଜଣ ଲୋକଙ୍କୁ ସ୍ଥାନାନ୍ତର କରାଯାଇଛି। ବାଲେଶ୍ୱରର ଚାନ୍ଦିପୁର ଓ ଏହାର ଆଖପାଖ ଅଞ୍ଚଳରେ ବାତ୍ୟା ୟସ ଲ୍ୟାଣ୍ଡଫଲ କରିବ ବୋଲି ଆଇଏମଡି ଡିଜି ମୃତ୍ୟୁଞ୍ଜୟ ମହାପାତ୍ର ପ୍ରଶାସନକୁ ଜଣାଇଥିଲେ। ମଙ୍ଗଳବାର ଅପରାହ୍ନ ୩ଟା ସୁଧା ବାତ୍ୟା ୟସ ଓଡ଼ିଶା ଉପକୂଳକୁ ଧୀରେ ଧୀରେ ପାଖେଇ ଆସୁଥିବା ଏବଂ ଏହା ପାରାଦୀପଠାରୁ ୨ଶହ କିମି ଦୂରରେ ରହିଥିବା ସୂଚନା ଦିଆଯାଇଥିଲା। ତେବେ ପରବର୍ତ୍ତୀ ଅବସ୍ଥାରେ ଏହା ଭଦ୍ରକ ଜିଲା ଧାମରା ପାଖରେ ଲ୍ୟାଣ୍ଡଫଲ କରିବା ନେଇ ସୂଚନା ଦିଆଯିବା ପରେ ବାଲେଶ୍ୱର ଜିଲା ପ୍ରଶାସନଠାରେ ଅଧିକ ତତ୍ପରତ ପ୍ରକାଶ ପାଇଥିବା ଦେଖିବାକୁ ମିଳିଛି।
ବାଲେଶ୍ୱର ଜିଲାପାଳ କେ. ସୁଦର୍ଶନ ଚକ୍ରବର୍ତ୍ତୀ ଅପରାହ୍ନରେ ନୀଳଗିରି ଗସ୍ତରେ ଆସିଛନ୍ତି। ବିଭିନ୍ନ ଆଶ୍ରୟସ୍ଥଳୀ ବୁଲି ସେ ଲୋକଙ୍କୁ ସୁରକ୍ଷିତ ରହିବାକୁ ପରାମର୍ଶ ଦେଇଛନ୍ତି। ବିଶେଷ କରି ଧାମରାରେ ଲ୍ୟାଣ୍ଡଫଲ କଲେ ନୀଳଗିରି ଉପଖଣ୍ଡର ଔପଦା ବ୍ଲକ ଏବଂ ନୀଳଗିରି ବ୍ଲକର ବଣସୀମା ଅଞ୍ଚଳ ବେଶି ପ୍ରଭାବିତ ହେବ ବୋଲି କୁହାଯାଉଛି। ଔପଦା ବ୍ଲକ ଦେଇ ନୀଳଗିରିର କୁଲଡିହା ଅଭୟାରଣ୍ୟ, ବରହମପୁର ଦେଇ ଏହା ମୟୂରଭଞ୍ଜ ଜିଲାର କପ୍ତିପଦା ଅଞ୍ଚଳରେ ବେଶି ପ୍ରଭାବିତ କରିବ ବୋଲି ପ୍ରଶାସନ ପକ୍ଷରୁ ଆଶଙ୍କା କରାଯାଇଛି।ବରହମପୁର ଅଞ୍ଚଳରେ ଅଗ୍ନିଶମ ବିଭାଗର ୨ଟି ଦଳ ଓ ଏନଡିଆରଏଫର ଗୋଟିଏ ଦଳ ବରହମପୁରରେ ମୁତୟନ ଅଛନ୍ତି। ସେହିପରି ଜିଲାପାଳ ଶ୍ରୀ ଚକ୍ରବର୍ତ୍ତୀଙ୍କ ନିର୍ଦେଶରେ ନୀଳଗିରି ଉପଜିଲାପାଳ ହରିଶ ଚନ୍ଦ୍ର ଜେନା, ତହସିଲଦାର ଅଶେଷ ନାୟକ, ଉପଖଣ୍ଡ ପୁଲିସ ଅଧିକାରୀ ରୀତେଶ ମହାପାତ୍ର, ଗୋଷ୍ଠୀ ଉନ୍ନୟନ ଅଧିକାରିଣୀ ଅନିତା ନାୟକ, ପୌର ନିର୍ବାହୀ ଅଧିକାରୀ ରତନ ପଟ୍ଟନାୟକ, ବରହମପୁର ହାସପାଳାଳ ଡାକ୍ତର ସୂରଜ ଜେନା, ଜନସ୍ୱାସ୍ଥ୍ୟ ବିଭାଗ କନିଷ୍ଠ ଯନ୍ତ୍ରୀ ରୂପେଶ ଦାଶ ପ୍ରମୁଖ ବିଭିନ୍ନ ଅଞ୍ଚଳ ପରିଦର୍ଶନ କରୁଥିବା ଦେଖିବାକୁ ମିଳିଛି।
